Momente de panică la metrou. Ce s-a întâmplat în Drumul Taberei
- Cristian Raducanu
- 29 martie 2024, 12:39
Au fost momente de panică la metrou. Circulația garniturilor a fost afectată pe firul 1, între Râul Doamnei și Romancierilor. O persoană aflată în tren a acuzat stări de rău la scurt timp după ce trenul oprise în stația Constantin Brâncuși. Angajații Metrorex au solicitat intervenția ambulanțelor SMURD.
Metrorex a anunțat un nou incident la metrou
Trenul a rămas la peron până la finalizarea procedurilor. Evenimentul a avut loc în jurul orei 11:12, iar personalul Metrorex a solicitat intervenția ambulanței SMURD pentru a trata persoană în cauză. Circulația se desfășoară în sistem pendulă, iar pasagerii și-au continuat călătoria cu altă garnitură sosită pe cealaltă linie.
"Metrorex informează că astăzi, 29.03.2024, în jurul orei 11:12, într-un tren de metrou aflat în staţia Constantin Brâncuşi, cu sensul de mers spre staţia Râul Doamnei, a fost raportată o urgenţă medicală - unei persoane i s-a făcut rău, motiv pentru care a fost solicitat ajutorul SMURD.
Trenul este staţionat la peron până la încheierea procedurilor ce se impun în astfel de cazuri şi călătorii au fost debarcaţi. Circulaţia trenurilor de metrou se desfăşoară în sistem pendulă, de la Râul Doamnei - Romancierilor, pe firul 1. Călătorii sunt informaţi cu privire la această situaţie prin instalaţiile de sonorizare din staţii", a informat Metrorex.
A fost solicitată intervenția echipajului SMURD
În ultima perioadă călătorii au semnalat o serie de nereguli la compania Metrorex. De exemplu, pe 15 februarie, mecanicul unei garnituri care circula pe Magistrala 1 a deschis ușile de pe partea opusă peronului de la stația Crângași.
Trei zile mai târziu, în stația Parc Bazilescu, un alt mecanic a oprit în stație dar a uitat să deschidă ușile, după care a pus trenul în mișcare. Unul dintre călători a semnalat mecanicului eroarea, iar angajatul a pus trenul în marșarier fără mai anunța și dispeceratul.
Metrorex a raportat mai multe incidente în luna februarie
Separat de aceste incidente minore, tot luna trecută, două garnituri au fost la un pas să se ciocnească în stația Timpuri Noi, după ce una din garnituri a intrat pe linia deja ocupată de un alt tren. Din fericire impactul a fost evitat la limită, cele două trenuri și-au atins doar cuplele. Atunci, Metrorex a anunțat că nu au fost victime.
"Confirmăm că a avut loc un incident feroviar la stația Timpuri Noi, pe care Metrorex deja l-a avizat la AGIFER. Urmand ca organele abilitate sa investigheze evenimentul si sa dispuna masurile care se impun.
Unul dintre dintre trenuri a intrat pe linia ocupată de alt tren ceea ce a produs cuplarea celor doua trenuri. Menționăm ca în urma acestui incident nu există victime sau pagube materiale. Călătorii au fost debarcați în siguranța și circulația trenurilor a fost reorganizată", a precizat compania pe Facebook.